Aletté-Johanni blog: My nuwe gewigsverlies-taktiek – Projek Stilte
JY LEES NOU Aletté-Johanni blog: My nuwe gewigsverlies-taktiek – Projek Stilte
Wie ookal gesê het: “Jy vat 9 maande om die gewig op te tel, jy vat 9 maande om dit te verloor” weet nie waarvan hulle praat nie. Nie in Aletté-Johanni Winckler se geval in elkgeval nie.
Heinz begin vertel dat dit was vandat hy my ontmoet het, maar ek val hom in die rede...Hy het my LANKAL in gedagte gehad, nog voor ek daar was: “Waves crashing over me...(not so) gently....” En later gaan die liedjie: “You’re drowning me...” Daars ook: “Can’t loose (weight) with you”. Heinz se liedjie, “Thank you”, se woorde begin: “It’s all changed, around here” en ek sien in my geestesoog hoe hy verduidelik “around here” is around my maag en around my boude. Ek praat nie eens van sy nuwer liedjies: "Groter as groot", "Klein bietjie" en "Weight of the world" nie.
Net laasweek speel ons gesinnetjie buite op die gras. Lian het onlangs Dawid en Goliat se storie gesnap en elke nou en dan is een van ons Dawid en die ander Goliat en dan vat hy sy “shlingevel” en skiet die ander een. Op die middag wil hy dit weer speel. Ek sê vir Lian: “Lian, jy is Dawid, pappa is Goliat en ek is Jonathan” “Nee mamma, ek is Dawid, mamma is Goliat en pappa Jonathan!...” Dankie Lian.
Dit is nou nie juis in my persoonlikheid om ander se vriendskappe en verhoudings op te breek nie, maar my geduld raak nou klaar. My klerekas koekeloer vir my...die girls in die gym koekeloer vir my...die pakkie Woollies jelly varkies in my spens koekeloer vir my, geen wonder die outjies wil nie move nie, hulle kry vrek baie aandag!
Dalk moet ek net niks sê nie, nie gereeld weeg of kyk of daai kleiner nommers al pas nie, dalk moet ek ook swyg en kyk of hulle dalk dan bietjie afstand sal doen van mekaar...